IZMJENA I DOPUNA

Odluke

o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Sikirevci

¸

Na temelju članka 30. stavka 7. Zakona o održivom gospodarenju otpadom (Narodne novine br. 94/13,73/17, 14/19 i 98/19), članka 4. Uredbe o gospodarenju komunalnim otpadom (Narodne novine br. 50/17), Uredbe o izmjeni i dopuni uredbe o gospodarenju komunalnim otpadom ( Narodne novine br. 84/19) te članka 30. Statuta Općine Sikirevci („Službeni vjesnik Brodsko-posavske županije“ broj 01/18), Općinsko vijeće Općine Sikirevci, na 21. telefonski održanoj sjednici 11.12.2019. godine donosi

### IZMJENU I DOPUNU

### ODLUKE

**o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Sikirevci**

# Uvodne odredbe

**Članak 1.**

Ovom Odlukom se utvrđuje način pružanja javne usluge prikupljanja miješanog komunalnog otpada i biorazgradivog komunalnog otpada te povezane usluge odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada na području Općine Sikirevci.

Ovom se Odlukom propisuje slijedeće:

1. kriterij obračuna količine otpada,
2. standardne veličine i druga bitna svojstva spremnika za sakupljanje otpada,
3. najmanja učestalost odvoza otpada ,
4. obračunska razdoblja kroz kalendarsku godinu,
5. područje pružanja javne usluge prikupljanja miješanog i biorazgradivog komunalnog otpada,
6. odredbe propisane uredbom iz članka 29. stavka 10. Zakona

* popis adresa reciklažnih dvorišta i naselja na području jedinice lokalne samouprave za koje je uspostavljeno reciklažno dvorište
* odredbe o načinu provedbe javne usluge i usluge povezane s javnom uslugom
* odredbe o provedbi Ugovora koje se primjenjuju u slučaju nastupanja posebnih okolnosti (elementarna nepogoda, katastrofa i sl.)
* odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada
* odredbe o uvjetima za pojedinačno korištenje javne usluge
* odredbe o prihvatljivom dokazu izvršenja javne usluge za pojedinog korisnika usluge
* odredbe o načinu izračuna i određivanju cijene, te iznos obvezne minimalne javne usluge
* način određivanja udjela korisnika javne usluge u slučaju kada korisnici iz kategorije kućanstvo koriste zajednički spremnik, a nije postignut sporazum o njihovim udjelima
* odredbe o ugovornoj kazni
* kriterij za određivanje korisnika usluge u čije ime jedinica lokalne samouprave preuzima obvezu plaćanja cijene za javnu uslugu,
* način obračuna naknade za gradnju građevina za gospodarenje komunalnim otpadom

1. opći uvjete ugovora s korisnicima.

### Članak 2.

Pojmovi

**Komunalni otpad** je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede i šumarstva.

**Miješani komunalni otpad** je otpad iz kućanstava i otpad iz trgovina, industrije i iz ustanova koji je po svojstvima i sastavu sličan otpadu iz kućanstava, iz kojeg posebnim postupkom nisu izdvojeni pojedini materijali (kao što je papir, staklo i dr.) te je u Katalogu otpada označen kao 20 03 01.

**Biorazgradivi komunalni otpad** je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede, šumarstva, a koji u svom sastavu sadrži biološki razgradiv otpad. Biorazgradivi komunalni otpad u okviru javne usluge je *biootpad i otpadni papir i karton*.

**Reciklabilni komunalni otpad** čine otpadna plastika, otpadni metal i otpadno staklo, a kad je to prikladno i druge vrste otpada koje su namijenjene recikliranju (npr. otpadni tekstil, otpadno drvo i sl.).

**Krupni (glomazni) komunalni otpad** je predmet ili tvar koju je zbog zapremine i/ili mase neprikladno prikupljati u sklopu usluge prikupljanja miješanog komunalnog otpada. Naputkom o glomaznom otpadu utvrđeni su propisani predmeti koji se smatraju glomaznim otpadom. (Namještaj, kuhinjska oprema, kupaonska oprema, vrtna oprema, podne obloge, stvari za djecu itd.). Glomazni otpad ne uključuje tvari i predmete za koje je posebnim propisom propisano da se smatraju otpadom koji se svrstava u posebnu kategoriju otpada (napuštena vozila, građevinska šuta, otpadne gume, opasni otpad itd.).

**Problematični otpad** je opasni otpad iz podgrupe 20 01 Kataloga otpada koji uobičajeno nastaje u kućanstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u kućanstvu pri čemu se problematičnim otpadom smatra sve dok se nalazi kod proizvođača tog otpada.

**Javna usluga** je javna usluga prikupljanja miješanog komunalnog otpada i biorazgradivog komunalnog otpada.

**Usluga povezana s javnom uslugom** je odvojeno sakupljanje komunalnog otpada putem reciklažnog dvorišta, mobilnog reciklažnog dvorišta, spremnika na javnim površinama i kod korisnika usluge te odvojeno prikupljanje krupnog (glomaznog) komunalnog otpada.

**Mjesto primopredaje** je lokacija spremnika kod korisnika usluge.

**Izjava** je Izjava o načinu korištenja javne usluge na obrascu koju korisnik usluge ispunjava i dostavlja davatelju usluge.

**Evidencija** o preuzetom komunalnom otpadu je evidencija koju vodi davatelj usluge i sadrži podatke o korisniku usluge, korištenju javne usluge za obračunsko mjesto, korištenju reciklažnog dvorišta i mobilnog reciklažnog dvorišta i korištenju usluge preuzimanja glomaznog otpada.

**Zakon** je Zakon o održivom gospodarenju otpadom.

**Uredba** je Uredba o održivom gospodarenju otpadom.

### Članak 3.

Prikupljanje miješanog komunalnog otpada i biorazgradivog komunalnog otpada te odvojeno prikupljanje otpadnog papira, metala, stakla, plastike, tekstila, problematičnog otpada i krupnog (glomaznog) otpada (u daljnjem tekstu: **usluga**) obavlja se u okviru sustava sakupljanja komunalnog otpada sukladno propisanim standardima te podrazumijeva prikupljanje tog otpada na određenom području pružanja javne usluge putem spremnika od pojedinih korisnika i prijevoz tog otpada do ovlaštene osobe za obradu odnosno odlaganje.

## Davatelj javne usluge i korisnik usluge

### Članak 4.

Davatelj javne uslugu prikupljanja miješanog komunalnog otpada i biorazgradivog komunalnog otpada je trgovačko društvo **JAKOB BECKER d.o.o.**, sa sjedištem u Gornjoj Vrbi, Vrbska ulica 16, OIB: 61584237142, (u daljnjem tekstu: **davatelj javne usluge**).

**Davatelj usluge** osigurava korisniku usluge spremnik za odvojenu primopredaju miješanog i biorazgradivog komunalnog otpada, reciklabilnog otpada, glomaznog otpada i problematičnog otpada.

### Članak 5.

1. Korisnik usluge na području pružanja Usluge je vlasnik nekretnine, odnosno vlasnik posebnog dijela nekretnine ili korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja javne usluge ugovorom prenio na tog korisnika i o tome obavijestio davatelja usluge. Više korisnika mogu na zahtjev, sukladno međusobnom sporazumu, zajednički nastupati prema davatelju usluge.
2. Korisnici javne usluge prikupljanja miješanog komunalnog otpada i prikupljanja biorazgradivog komunalnog otpada iz članka 30. stavka 5. Zakona o održivom gospodarenju otpadom razvrstavaju se u kategoriju korisnika na obračunskom mjestu;
   * korisnika kućanstvo
   * korisnika koji nije kućanstvo
3. Korisnik usluge na obračunskom mjestu na kojem se ne obavlja djelatnost, razvrstava se u kategoriju korisnika kućanstvo, koji nekretninu koristi trajno ili povremeno u svrhu stanovanja (npr. vlasnici stanova, kuća, nekretnina za odmor).

(4) Korisnik usluge koji nije razvrstan u kategoriju korisnika kućanstvo, razvrstava se u kategoriju korisnika koji nije kućanstvo i odgovarajuću potkategoriju sukladno Prilogu 2 ove Uredbe (nekretnina koja se koristi u svrhu obavljanja djelatnosti).

* + nekretnina koja se trajno ne koristi je nekretnina za koju je utvrđeno da se ne koristi na temelju očitovanja vlasnika nekretnine i na temelju podataka očitanja mjernih uređaja za potrošnju električne energije, plina ili pitke vode.

# Kriterij obračuna količine otpada

### Članak 6.

Troškovi obavljanja usluge određuju se razmjerno količini predanog otpada u obračunskom razdoblju, pri čemu je kriterij količine otpada u obračunskom razdoblju volumen spremnika otpada i broj pražnjenja spremnika.

# Standardne veličine i druga bitna svojstva spremnika za sakupljanje otpada

### Članak 7.

Standardna veličina i druga bitna svojstva spremnika za sakupljanje otpada određuju se na način da spremnik bude primjeren potrebi pojedinog korisnika usluge. Primjerenost potrebe ne može se ocjenjivati na temelji površine ili obujma nekretnine iz članka 30. stavka 5. Zakona. Primjerenost potrebe ocjenjuje se na temelju predloženog volumena davatelja usluge.

## Miješani komunalni otpad

### Članak 8.

1. Miješani komunalni otpad za korisnike usluge razvrstane u kategoriju korisnika kućanstvo prikuplja se u:

* standardnim spremnicima volumena 120 litara, 240 litara i 1100 litara
* tipiziranim plastičnim vrećama (PVC) - volumena 120 litara

1. Miješani komunalni otpad za sve korisnike usluge razvrstane u kategoriju korisnika koji nisu kućanstvo prikuplja se u:

* standardnim spremnicima volumena 120 litara, 240 litara i 1100 litara
* tipiziranim plastičnim vrećama (PVC) - volumena 120 litara

## Biorazgradivi komunalni otpad

### Članak 9.

1. Biootpad se kompostira u :

* standardnim kućnim komposterima volumena najmanje 200 litara, 300 litara i 400 litara.

1. Otpadni papir i karton prikuplja se u

- standardnim spremnicima volumena 120 l, 240 litara i 1100 litara.

* tipiziranim plastičnim vrećama (PVC) - volumena 120 litara

## Reciklabilni komunalni otpad

### Članak 10.

1. Reciklabilni komunalni otpad prikuplja se:

* standardnim spremnicima volumena 120 litara, 240 litara i 1100 litara
* tipiziranim plastičnim vrećama (PVC) - volumena 120 litara

1. U spremnike i vreće za reciklabilni komunalni otpad odlaže se plastika, papir i staklo, a kad je to prikladno i druge vrste otpada koje su namijenjene recikliranju.

## Glomazni otpad - odredbe o količini krupnog (glomaznog) otpada koji se preuzima u okviru javne usluge

### Članak 11.

1. Glomazni otpad prikuplja se besplatno u reciklažnom dvorištu, mobilnom reciklažnom dvorištu i jedanput godišnje na obračunskom mjestu prema rasporedu odvoza glomaznog otpada.
2. Količina glomaznog otpada koji se preuzima u okviru javne usluge iznosi do 5m3 godišnje.
3. Davatelj usluge dužan je na zahtjev korisnika usluge besplatno osigurati preuzimanje glomaznog otpada od korisnika usluge na obračunskom mjestu korisnika usluge, pri čemu je korisnik usluge dužan platiti cijenu prijevoza tog otpada do reciklažnog dvorišta.

### Članak 12.

1. Davatelj usluge Izjavom će ponuditi korisniku usluge spremnik, odnosno udio u zajedničkom spremniku prema načinu korištenja nekretnine i posebnih dijelova nekretnine, a prema broju članova kućanstva te ukupnog broja članova koji koriste nekretninu.
2. Korisnicima usluge razvrstanim u kategoriju korisnika koji nisu kućanstvo davatelj usluge ne osigurava spremnike za reciklabilni komunalni i biorazgradivi otpad.
3. Korisnici usluge razvrstani u kategoriju korisnika koji nisu kućanstvo mogu sa davateljem usluge sklopiti poseban ugovor za sakupljanje reciklabilnog komunalnog i biorazgradivog otpada.
4. Korisnicima usluge razvrstanim u kategoriju korisnika koji nisu kućanstvo davatelj usluge će na zahtjev omogućiti pojedinačno korištenje usluge prikupljanja miješanog komunalnog otpada.

### Članak 13.

1. Spremnici za pružanje javne usluge, te spremnici za pružanje usluge povezane s javnom uslugom, imaju na stranici s vanjske strane oznaku koja sadrži naziv osobe koja prikuplja otpad putem tog spremnika, naziv vrste otpada za koju je spremnik namijenjen te kratku uputu o otpadu koji se prikuplja putem tog spremnika.
2. Spremnici su osigurani fiksnim poklopcima koji onemogućuju rasipanje sadržaja iz unutrašnjosti spremnika.

### Članak 14.

1. Spremnici koji se nalaze na mjestu primopredaje označeni su čitkom i trajnom oznakom koja sadrži naziv davatelja javne usluge i usluge povezane sa javnom uslugom i oznaku koja je u Evidenciji pridružena korisniku usluge na obračunskom mjestu.
2. Korisnik usluge koji već raspolaže sa spremnikom dužan je omogućiti davatelju usluge označavanje spremnika sukladno stavku 1. ovog članka.

### Članak 15.

Korisnici usluge razvrstani u kategoriju korisnika kućanstvo imaju mogućnost izbora veličine spremnika uz uvažavanje broja članova kućanstva i načina korištenja građevine sukladno cjeniku.

# Najmanja učestalost odvoza otpada

### Članak 16.

Broj planiranih primopredaja spremnika ili vreća određuje se za cijelo područje Općine Sikirevci sa minimalnom učestalošću od:

* najmanje jednom tjedno za biootpad iz biorazgradivog komunalnog otpada,
* najmanje jednom mjesečno za otpadni papir i karton iz biorazgradivog komunalnog otpada,
* najmanje jednom mjesečno za reciklabilni otpad,
* najmanje jednom tjedno za miješani komunalni otpad.

# Obračunsko razdoblje

### Članak 17.

Obračunsko razdoblje je mjesec dana, račun se izdaje sa zadnjim danom u mjesecu za protekli mjesec.

# Područje pružanja javne usluge prikupljanja miješanog biorazgradivog komunalnog otpada

### Članak 18.

Područje pružanja javne usluge prikupljanja biorazgradivog i miješanog komunalnog otpada je područje Općine Sikirevci sa naseljima Sikirevci i Jaruge.

### Članak 19.

1. Svakom korisniku usluge osigurana je mogućnost predaje miješanog komunalnog otpada, reciklabilnog otpada, otpadnog papira i kartona.

(2) Korisnik koji sam kompostira biootpad mora na obračunskom mjestu posjedovati komposter prema standardima iz čl. 8. st. 1. ove Odluke, te potpisom Izjave potvrditi da će vršiti kompostiranje sukladno Zakonu o održivom gospodarenju otpadom.

1. Na zahtjev korisnika usluge pružaju se sljedeće usluge:

* preuzimanje većih količina miješanog ili biorazgradivog komunalnog otpada od ugovorenih uz plaćanje troškova sakupljanja i obrada tih količina
* preuzimanje većih količina glomaznog otpada od ugovorenih količina uz plaćanje sakupljanja i obrade tih količina.

## Odredbe o provedbi Ugovora koje se primjenjuju u slučaju nastupanja posebnih okolnosti (elementarna nepogoda, katastrofa i sl.)

### Članak 20.

1. U slučaju nastupanja posebnih okolnosti (elementarne nepogode, katastrofe i slično) načelnik Općine Sikirevci donijeti posebnu Odluku kojom će urediti provedbu ugovora o korištenju javne usluge.
2. Odlukom iz stavka 1. ovoga članka će se ovisno o nastalim posebnim okolnostima utvrditi prioritet, vremenski okvir te opseg pružanja javne usluge, a sukladno kojoj je dužan postupati davatelj usluge za vrijeme dok je navedena Odluka na snazi.

## Odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada

### Članak 21.

Mještani Općine Sikirevci mogu podnijeti pisani prigovor na postupanje davatelja usluge radi neugode uzrokovane sustavom skupljanja komunalnog otpada.

Prigovor se podnosi pisanim putem na adresu davatelja usluge ili Općine Sikirevci prema članku 4. stavku 4. Uredbe.

## Odredbe o uvjetima za pojedinačno korištenje javne usluge

### Članak 22.

Davatelj usluge svim korisnicima osigurat će uvjete za pojedinačno korištenje spremnika za sakupljanje svih vrsta otpada. Ako nije moguće pojedinačno korištenje javne usluge, davatelj usluga omogućit će korisnicima zajedničko korištenje javne usluge.

* + 1. Obveze korisnika usluge

### Članak 23.

Korisnik usluge je dužan:

1. koristiti uslugu i predati miješani komunalni otpad i biorazgradivi komunalni otpad davatelju usluge na području na kojem se nalazi nekretnina korisnika usluge,
2. dostaviti davatelju usluge Izjavu o načinu korištenja javne usluge,
3. preuzeti od davatelja usluge standardne spremnike za otpad, te iste spremnike držati na mjestu određenom za njihovo držanje i ne premještati ih bez suglasnosti davatelja usluge,
4. omogućiti davatelju usluge pristup spremniku na mjestu primopredaje u slučaju kad mjesto primopredaje otpada nije na javnoj površini,
5. postupati s otpadom na obračunskom mjestu korisnika usluge na način kojim se ne dovodi u opasnost ljudsko zdravlje, ne dovodi do rasipanja otpada oko spremnika, ne onečišćuje okolni prostor i ne uzrokuje pojava neugode drugoj osobi zbog mirisa otpada,
6. odgovarati za postupanje s otpadom i spremnikom na obračunskom mjestu korisnika usluge sukladno Zakonu o održivom gospodarenju otpadom, Uredbi o gospodarenju komunalnim otpadom i ovoj Odluci,
7. zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika sukladno Zakonu o održivom gospodarenju otpadom, Uredbi o gospodarenju komunalnim otpadom i ovoj Odluci,
8. predavati biorazgradivi komunalni otpad, odvojeno prikupljeni komunalni otpad, problematični otpad i glomazni otpad odvojeno od miješanog komunalnog otpada,
9. sav komunalni otpad prikupljati isključivo u odgovarajuće spremnike za otpad, na za to predviđenim mjestima, sukladno vrsti otpada i namjeni spremnika,
10. predavati problematični otpad u reciklažno dvorište ili mobilno reciklažno dvorište,
11. predavati krupni (glomazni) otpad u reciklažno dvorište, mobilno reciklažno dvorište i po potrebi jednom godišnje (po pozivu) na lokaciji obračunskog mjesta korisnika usluge,
12. plaćati davatelju usluge cijenu javne usluge, u skladu s važećim cjenikom

## Odredbe o prihvatljivom dokazu izvršenja javne usluge za pojedinog korisnika usluge

### Članak 24.

1. Prihvatljivim dokazom izvršenja javne usluge za pojedinog korisnika usluge smatra se dokument iz službene Evidencije iz članka 17. Uredbe.
2. Korisnik može osporavati izvršenje javne usluge dokaznim sredstvima prema odredbama Općih uvjeta isporuke davatelja usluge i pozitivnim zakonskim propisima.

## Odredbe o načinu izračuna i određivanju cijene, te iznos obvezne minimalne javne usluge za korisnike javne usluge razvrstane u kategoriju korisnika kućanstvo i potkategorije korisnika koji nisu kućanstvo

### Članak 25.

1. Cijena javne usluge
2. Cijena javne usluge plaća se radi pokrića troškova iz članka 18. stavka 1. Uredbe.
3. Strukturu cijene javne usluge čini cijena javne usluge za količinu predanog miješanog komunalnog otpada, cijena obvezne minimalne javne usluge i cijena ugovorne kazne.
4. Korisnik usluge je dužan platiti davatelju javne usluge iznos cijene javne usluge za obračunsko mjesto i obračunsko razdoblje.
5. Kriterij količine otpada je volumen spremnika i broj pražnjenja spremnika, a cijena javne usluge za količinu predanog miješanog komunalnog otpada određuje se prema izrazu:

*C = JCV × BP × U*

pri čemu je:

*C* – cijena javne usluge za količinu predanog miješanog komunalnog otpada izražena u kunama

*JCV* – jedinična cijena za pražnjenje volumena spremnika miješanog komunalnog otpada izražena u kunama sukladno cjeniku

*BP* – broj pražnjenja spremnika miješanog komunalnog otpada u obračunskom razdoblju sukladno podacima u Evidenciji

*U* – udio korisnika usluge u korištenju spremnika.

1. Cijena obvezne minimalne javne usluge
2. Cijena obvezne minimalne javne usluge jedinstvena je na području pružanja usluge za sve korisnike usluge razvrstane u kategoriju korisnika kućanstvo i iznosi 18,75 kn ( bez PDV-a).
3. Cijena obvezne minimalne javne usluge jednaka je za sve korisnike usluge razvrstane u kategoriju korisnika koji nije kućanstvo unutar iste potkategorije iz Priloga 2 koji je tiskan uz ovu Uredbu i čini njezin sastavni dio.

3.Iznos obvezne minimalne javne usluge za korisnike javne usluge razvrstane u potkategoriju korisnika (Prilog 2) koji nisu kućanstvo iskazan je u tablici:

|  |  |
| --- | --- |
| Potkategorija | **Iznos obvezne javne usluge po kategoriji sa zaduženim spremnikom od 120 litara** |
| **I.** | 27,75 (bez PDV-a) |
| **II.** | 27,75 (bez PDV-a) |
| **III.** | 27,75 (bez PDV-a) |
| **IV.** | 27,75 (bez PDV-a) |
| **V** | 27,75 (bez PDV-a) |
| **VI.** | 27,75 (bez PDV-a) |
| **VII.** | 27,75 (bez PDV-a) |

|  |  |
| --- | --- |
| **Potkategorija** | **Iznos obvezne javne usluge po kategoriji sa zaduženim spremnikom od 1100 litara** |
| **I.** | 250,50 (bez PDV-a) |
| **II.** | 250,50 (bez PDV-a) |
| **III.** | 250,50 (bez PDV-a) |
| **IV.** | 250,50 (bez PDV-a) |
| **V** | 250,50 (bez PDV-a) |
| **VI.** | 250,50 (bez PDV-a) |
| **VII.** | 250,50 (bez PDV-a) |

1. Ako se na istom obračunskom mjestu korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati samo cijenu obvezne minimalne javne usluge obračunatu za kategoriju korisnika koji nije kućanstvo.
2. Ako se na istom obračunskom mjestu korisnik može razvrstati u više potkategorija korisnika koji nije kućanstvo iz priloga ove Uredbe, korisnik je dužan plaćati samo jednu cijenu obvezne minimalne javne usluge.

## Način određivanja udjela korisnika javne usluge u slučaju kad su korisnici javne usluge kućanstva i koriste zajednički spremnik, a nije postignut sporazum o njihovim udjelima

### Članak 26.

1. Kad više korisnika usluge koristi zajednički spremnik, a među korisnicima usluge nije postignut dogovor o udjelima korištenja zajedničkog spremnika na način da zbroj svih udjela čini jedan, primjenjuje se udio korisnika usluge u korištenju zajedničkog spremnika koji je odredio davatelj javne usluge.
2. Kriterij za određivanje udjela korisnika usluge je omjer broja fizičkih osoba u kućanstvu korisnika usluge i ukupnog broja fizičkih osoba na obračunskom mjestu.

## Odredbe o ugovornoj kazni.

### Članak 27.

1. Ugovorna kazna je iznos određen Odlukom, čije su odredbe koje se odnose na pružanje javne usluge prikupljanja biorazgradivog i miješanog komunalnog otpada bitni sastojak Ugovora o korištenju javne usluge, kojeg je korisnik usluge dužan platiti u slučaju kad je postupio protivno Ugovoru.
2. Iznos ugovorne kazne mora biti razmjeran troškovima uklanjanja posljedica takvog postupanja a najviše do iznosa godišnje cijene obvezne minimalne javne usluge za kategoriju korisnika usluge u koju je korisnik razvrstan.

(3)Smatra se da je korisnik usluge postupio protivno Ugovoru:

|  |  |  |
| --- | --- | --- |
| **1.** | Korisnik ne koristi usluge koje pruža davatelj usluge propisan Zakonom i propisima donesenim na temelju Zakona, te ovom Odlukom | **100,00 kn** |
| **2.** | Ako korisnik usluge predaje davatelju usluge biorazgradiv i miješani komunalni otpad zajedno sa problematičnim otpadom, reciklabilnim ili nekom drugom vrstom otpada | **100,00 kn** |
| **3.** | U spremnike za otpad odlaže žeravicu, vrući pepeo, tekućine, ulje, boje, kiseline, građevinski otpad i drugi opasni otpad, uginule životinje i izmet i dr. | **100,00 kn** |
| **4.** | Ako korisnik usluge ne prijavi u propisanom roku davatelju usluge korištenje nekretnine, a na temelju podataka mjernih uređaja za potrošnju električne energije, plina ili vode ili na drugi način utvrdi da koristi nekretninu | **100,00 kn** |
| **5.** | Ako korisnik usluge koji u godini dana nije niti jednom postavio spremnik za pražnjenje što dokazuje izvodom iz Evidencije pražnjenja spremnika, dužan je davatelju usluge , na njegovo traženje , dostaviti dokaz da nije koristio nekretninu | **100,00 kn** |

### Članak 28.

Kad više korisnika usluge koristi zajednički spremnik, a ne utvrdi se odgovornosti pojedinog korisnika za postupanja protivno Ugovoru svi korisnici usluge koji koriste zajednički spremnik su dužni platiti ugovornu kaznu razmjerno svojim udjelima u zajedničkom korištenju spremnika.

### Članak 29.

1. Radnici davatelja usluge na terenu utvrđuju je li određeni korisnik usluge postupio protivno Ugovoru, odnosno je li korisniku usluge dužnik plaćanja ugovorne kazne.
2. Dokaz da je korisnik usluge postupio protivno Ugovoru je fotografski zapis/video snimak spremnika/vrećice ili otpada na obračunskom mjestu. Na fotografskom zapisu/video snimku potrebno je da obračunsko mjesto korisnika usluge bude jasno uočljivo.

## Način obračuna naknade za gradnju građevina za gospodarenje komunalnim otpadom.

### Članak 31.

1. Cijena javne usluge može se uvećati za naknadu za gradnju građevina za gospodarenje komunalnim otpadom (NG) što je prihod Općine Sikirevci, a koja se obračunava po litri preuzetog otpada.
2. Iznos naknade za građenje utvrđuje se temeljem godišnjeg plana gradnje građevina za gospodarenje komunalnim otpadom koji donosi općinsko vijeće, najkasnije u prosincu tekuće godine za iduću godinu.
3. Naknada za gradnju građevina za gospodarenje komunalnim otpadom obračunava se samo u slučaju kada davatelj usluge odlukom Općine Sikirevci dobije iznos koji treba uključiti u cijenu javne usluge.
4. Davatelj usluge iznos iz stavka 3. ovog članka dijeli na litre preuzetog otpada u prethodnoj godini i za taj iznos uvećava cijenu javne usluge na način da se izračunati iznos obračunava po litri preuzetog miješanog komunalnog otpada.

# 7. Opći uvjeti ugovora s korisnicima

### Članak 32.

Opći uvjeti ugovora s korisnicima usluge sadržani su u Prilogu 1 ove Odluke.

Ugovor o korištenju javne usluge (u daljnjem tekstu: Ugovor) smatra se sklopljenim:

1. kad korisnik usluge dostavi davatelju usluge Izjavu ili prilikom prvog korištenja javne usluge ili zaprimanja na korištenje spremnika za primopredaju otpada

# Nadzor

### Članak 33.

Nadzor nad provedbom ove Odluke obavlja davatelj usluge, posebno u dijelu kontrole da li je postupanje korisnika usluge u skladu s ovom Odlukom, te osobito u dijelu da li postupanje korisnika usluge, protivno ovoj Odluci, dovodi do njegove obveze plaćanja ugovorne kazne i nadležni upravni odjel Općine Sikirevci u dijelu postupanja davatelja usluge, suglasno ovoj Odluci, posebice rješavajući po prigovorima korisnika usluga.

# Prijelazne i završne odredbe

### Članak 34.

Davatelj usluge dužan je uspostaviti i koristiti digitalni sustav Evidencije o preuzetom komunalnom otpadu u roku od 6 mjeseci od dana stupanja na snagu Uredbe o gospodarenju komunalnim otpadom.

Iznimno od stavka 1. ovog članka dio Evidencije koji se odnosi na dokaz izvršenja javne usluge, odnosno datum i broj primopredaja otpada, davatelj usluge je dužan uspostaviti i koristiti u roku od godine dana od dana stupanja na snagu Uredbe o gospodarenju komunalnim otpadom.

### Članak 35.

Davatelj usluge dužan je podnijeti cjenik iz članka 35. ove Odluke na suglasnost vijećnicima Općine Sikirevci u roku od mjesec dana od dana stupanja na snagu ove Odluke.

Do donošenja novog cjenika primjenjivati će se postojeći cjenik.

### Članak 36.

Davatelj usluge obvezan je ispuniti tehničko-tehnološke uvjete naplate odvoza otpada po volumenu na cijelom području Općine Sikirevci u roku od 12 mjeseci od dana stupanja na snagu ove Odluke.

Iznimno od stavka 1. ovog članka, naplata odvoza otpada do zaključenja pojedinačnih ugovora sukladno ovoj Odluci, naplaćivat će se prema dosadašnjem načinu naplate.

### Članak 37.

Po donošenju Odluke jedinstveni upravni odjel Općine Sikirevci istu će bez odlaganja dostaviti Ministarstvu zaštite okoliša i objaviti u Službenom vjesniku Brodsko-posavske županije, te na mrežnim stranicama Općine Sikirevci

### Članak 38.

Ova Odluka stupa na snagu prvog dana od dana objave u („Službenom vjesniku Brodsko-posavske županije“).

OPĆINA SIKIREVCI

OPĆINSKO VIJEĆE

KLASA:363-02/19-02/3

URBROJ:2178/26-02-19-01

U Sikirevcima, 11.12.2019.g.

PREDSJEDNIK OPĆINSKOG VIJEĆA

OPĆINE SIKIREVCI

Josip Matić

### 